UN Sawk Sagawn Sumtang Hta Asia Pacific Ginra Kaw Shingra Hpyen Sawng Htum
Asia Pacific ginra gaw Mungkan Mungdan ginra shagu hta na shinra hpyen grau nna hkrum katut nga ai re, 1970 shaning kaw nna rai yang shingra hpyen a majaw masha Wan (2) si sum mat sai, laning hku rap shara yang shaning shagu masha marai (43,000) daram si sum mat ai, 2016 shaning hta sha masha marai (5,000) daram si sum mat nna sut hpaga US Dollar Wan (77,000) daram sum machyi mat ai, Mungkan Mungdan shara shagu hte shingdaw yang Asia Pacific ginra na mungdan ni gaw shingra hpyen tsinyam tam (5) daram grau hkrum katut nga ai lam Oct (10) ya shani UN sawk sagawn hpung ni tang madun da ma ai re.
Lai wa sai 2017 shaning hta sha Asia Pacific ginra na Mung masha ni Hka hpyen hte Hkunhkraw ai du hkra ladaw hpyen hkum sha nna masha Wan (34.5) tsinyam hkrum mat ai re, grau nna shingra hpyen tsin yam hkum sha ai masha ni gaw shang gumhpraw nlaw ai Mung shawa ni rai nhtawm 2017 shaning hta hka hpyen tsinyam hkrum ai Mungdan ni gaw Bangladesh, Miwa, India, Dingdung Korea, Nepal, Sri Lanka mungdan ni rai nna Hkunhkraw ai du hkra ladaw hpyen hkrum ai jahpan hta Miwa hte Cambodia kaw grau nna sawng ai re, shingra hpyen a majaw si sum mat ai masha malawng maga gaw Num ma ni re, nnang nawn naw wa yang Num ni gaw nta sin law ai re majaw dum nta daw gamyet nna si sum ai jahpan grau law ai lam, 2004 shaning Indonesia Mungdan, Ahjeh Ginwang kaw Tsunami hkrum katut ai shaloi Amu shayi ni hka hpungyawt, hpung lung ai lam nbyin ai majaw si sum mat ai masha tsa htam (77) gaw amyu shayi num ni re hpe UN sumtang hta tang madun da ma ai.
kac_Latn kac_Latn kac_Latn